SET ปิดลบ 0.09 จุด นลท.เทขายกลุ่มโรงไฟฟ้า-DELTA โบรกฯชี้พรุ่งนี้แกว่งตัว
SET ปิดลบ 0.09 จุด รับแรงกดดันจากกลุ่มโรงไฟฟ้า-หุ้น DELTA เป็นหลัก พรุ่งนี้คาดตลาดฯยังแกว่งในกรอบ ให้แนวรับ 1,610-1,600 แนวต้าน 1,630-1,640 จุด
8 พ.ย. 2564

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยวันนี้ผันผวนในกรอบแคบ โดยช่วงเช้าดัชนีฯปรับตัวขึ้นได้ในระดับหนึ่งก่อนเจอแรงขายทำกำไรหุ้นกลุ่มโรงไฟฟ้า และหุ้น DELTA เป็นหลัก โดยกลุ่มโรงไฟฟ้ามีบางบริษัทงบฯ ออกมาต่ำกว่าคาดสร้างความกังวลให้กับนักลงทุน ส่วนหุ้น DELTA กดตลาดลงเกือบ 6 จุด รับแรงกดดันจากตลาดหลักทรัพย์จะปรับเกณฑ์การคำนวณดัชนีโดยใช้ Cash Balance เข้ามาพิจารณาด้วย ทำให้ DELTA มีโอกาสที่จะถูกถอดออกจาก SET50 และ SET100
อย่างไรก็ดีตลาดฯ ยังได้รับแรงหนุนจากหุ้นในกลุ่มเปิดเมือง, หุ้นกลุ่มพลังงานที่ดีดขึ้นตามราคาน้ำมันพุ่ง และหุ้นในกลุ่มแบงก์ก็ถือว่ายังดีอยู่ ด้านตลาดหุ้นในภูมิภาคเอเชียวันนี้เคลื่อนไหวทั้งในแดนบวก – ลบ เช่นเดียวกับตลาดยุโรปเทรดบ่ายนี้ที่แกว่งบวก – ลบ โดยสัปดาห์นี้ให้รอติดตามการประชุมคณะกรรมการนโยบายการเงิน (กนง.) ในวันที่ 10 พ.ย., การปรับน้ำหนักลงทุนของ MSCI ในวันที่ 11 พ.ย., ทิศทางราคาน้ำมัน, ความคืบหน้ายาต้านโควิด-19 รวมทั้งตัวเลขเงินเฟ้อของสหรัฐและจีน
สำหรับแนวโน้มการลงทุนในวันพรุ่งนี้ (9 พ.ย.) นางสาวธีรดา กล่าวว่า ตลาดฯคงจะแกว่งตัวในกรอบ โดยมีแนวรับ 1,610 – 1,600 จุด ส่วนแนวต้าน 1,630 – 1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 5,527.34 ล้านบาท ปิดที่ 149.00 บาท เพิ่มขึ้น 2.00 บาท
GUNKUL มูลค่าการซื้อขาย 4,786.23 ล้านบาท ปิดที่ 4.74 บาท ลดลง 0.66 บาท
AOT มูลค่าการซื้อขาย 4,712.94 ล้านบาท ปิดที่ 67.75 บาท เพิ่มขึ้น 2.25 บาท
DELTA มูลค่าการซื้อขาย 3,257.62 ล้านบาท ปิดที่ 391.00 บาท ลดลง 61.00 บาท
GPSC มูลค่าการซื้อขาย 3,215.97 ล้านบาท ปิดที่ 76.00 บาท ลดลง 2.50 บาท
 